**Important de reținut**

Vegetaţiile veneriene sunt excrescenţe ale pielii determinate de infecţia cu virus HPV

HPV se poate transmite de la o persoană la alta pe cale sexualăOamenii pot fi purtători de HPV fără a avea vegetaţii veneriene

Puteți reduce riscul infectării cu HPV folosind ÎNTOTDEAUNA prezervativul în timpul actului sexual.

**Ce sunt vegetaţiile veneriene?**

* Vegetaţiile veneriene sunt transmisibile pe cale sexuală şi sunt determinate de un grup de virusuri numit Papilomavirusuri umane (HPV).
* Numai anumite tipuri de HPV determină apariţia vegetaţiilor veneriene.
* Există şi alte tipuri de HPV care nu produc apariţia vegetaţiilor veneriene, dar pot provoca apariţia altor leziuni la nivelul colului uterin sau la nivel vulvar, anal şi penian (aceste leziuni netratate se pot transforma în cancere).
* Există posibilitatea de a contacta mai multe tipuri de HPV simultan.

**Cum se pot transmite vegetaţiile veneriene?**

* Tipurile de HPV care duc la apariţia vegetaţiilor veneriene sunt diferite de cele care provoacă apariţia verucilor vulgare la nivelul mâinilor sau în alte părţi ale corpului. Simpla atingere a verucilor vulgare nu determină apariţia vegetaţiilor veneriene.
* Tipurile de HPV care determină apariţia vegetaţiilor veneriene se pot transmite prin contact direct al pielii cu persoana infectată, de obicei în timpul contactului sexual. Contactul sexual infectant poate fi vaginal, oral sau anal. Uneori, deşi virusul este prezent la nivelul pielii, vegetaţiile veneriene nu apar niciodată.
* Vegetaţiile veneriene pot sa apară la cateva săptămâni, luni sau ani de la un contact sexual cu o persoană infectată cu HPV.
* Este mai probabil ca HPV să fie transmis atunci când sunt prezente vegetațiile veneriene, dar virusul poate fi transmis chiar și atunci când nu există vegetații vizibile. Acest lucru face dificilă identificarea momentului şi a persoanei de la care s-a contactat infecţia cu HPV.
* Noi leziuni genitale pot să apară la câteva luni de la tratament în absenţa unei noi infecţii.
* Administrarea vaccinului pentru HPV înaintea începerii vieţii sexuale poate preveni apariţia vegetaţiilor veneriene.
* Tratarea şi vindecarea vegetaţiilor veneriene nu opreşte reinfectarea, un nou contact infectant putând duce la reapariţia vegetaţiilor veneriane.

**Care sunt manifestările vegetaţiilor veneriene?**

* Cel mai frecvent semn, atât la bărbat cât şi la femeie, este apariţia unor excrescenţe în zona genitală.
* Acestea pot fi unice sau multiple, de mici sau de mari dimensiuni, cu suprafaţa neregulată. Vegetaţiile veneriene pot fi şi cu suprafaţă plană, albicioase sau de culoarea pielii.
* Rareori pot determina prurit, usturime, sângerări sau durere.

**Sunt necesare anumite teste de laborator?**

* Dacă pacientul a avut contact cu o persoană infectată cu HPV, sau are manifestări care ar putea fi vegetaţii veneriene, este bine să contacteze medicul de familie sau medicul dermato-venerolog.
* Uneori vegetaţiile sunt dificil de observat. De asemenea, poate fi dificil să se diferenţieze vegetaţiile veneriene de mici umflături sau noduli genitali. Medicul sau asistenta medicală va examina zona genitală cu o lupă pentru o evaluare obiectivă.
* Dacă pacientul a fost diagnosticat cu vegetaţii veneriene, trebuie să fie testat şi pentru alte boli cu transmitere sexuală cum ar fi infecţia cu HIV, sifilis, gonoree şi infecţia cu *Chlamydia trachomatis*, pentru că ar putea avea mai multe infecţii în acelaşi timp.

**Care este tratamentul pentru vegetatiile veneriene?**

* Un sistem imunitar sănătos de obicei are capacitatea de a elimina virusul ducând la vindecarea pe termen lung a vegetaţiilor veneriene.
* Sunt disponibile numeroase tratamente pentru vegetatii veneriene.
* Ţinta oricărui tratament este indepărtarea vegetaţiilor veneriene vizibile şi ameliorarea simptomelor neplăcute. Niciun tratament nu poate să distrugă virusul din organism. Toate tratamentele pot produce uneori reacţii cutanate locale: prurit, usturime, eroziuni şi durere.
* Aproape 1/3 din vegetaţiile veneriene pot reapărea după ce au fost corect tratate.
* Evitați raderea zonelor genitale, deoarece acest lucru poate răspândi virusul HPV

*Tratamentul medical aplicat de medic sau asistenta medicală, are avantajul unei îndepărtări rapide a leziunilor:*

* crioterapie (îngheţarea leziunilor cu azot lichid)
* acid tricloracetic aplicat local la nivelul vegetaţiilor
* electrochirurgie/ îndepărtare a leziunilor prin excizie/chiuretaj/ laser

*Tratamentul la domiciliu (niciunul dintre aceste tratamente nu poate fi utilizat pe perioada sarcinii):*

* podofilotoxina (cremă sau soluţie). Acesta este un tratament pentru vegetaţii veneriene, pe care pacientul îl poate aplica singur, local; durata tratamentului este de aproximativ 6 săptămâni;
* imiquimod cremă. Este un tratament pentru vegetaţii veneriene, are avantajul de a putea fi aplicat chiar de către pacient. Durata tratamentului este de până la 16 săptămâni.
* crema cu sinecatechine. Se aplică de trei ori pe zi. Poate fi folosită până la 16 săptămâni.

**Contactul sexual la pacienţii cu vegetaţii veneriene**

* Premergător reluării activităţii sexuale, se impune efectuarea unui control medical pentru a exclude posibilitatea de a fi contactat simultan şi alte afecţiuni transmisibile sexual; dacă vegetaţiile veneriene sunt prezente, se va utiliza prezervativul; folosirea prezervativului poate grăbi eliminarea virusului.
* În cazul în care pacientul schimbă partenerul sexual cu un nou partener, utilizarea prezervativului va reduce riscul de transmitere dar nu complet.

**Care sunt posibilele complicații ale verucilor genitale?**

* Vegetaţiile veneriene nu determină probleme fizice pe termen lung.
* Vegetaţiile veneriene nu afectează fertilitatea.
* Anxietatea determinată de prezenţa vegetaţiilor veneriene poate afecta calitatea vieţii sexuale.

**Vegetaţiile veneriene şi sarcina**

* Pe parcursul sarcinii vegetaţiile veneriene pot deveni mai numeroase şi pot creşte în dimensiuni, datorită modificărilor hormonale asociate sarcinii. După naştere, vegetaţiile veneriene aproape întotdeauna scad în dimensiuni sau dispar complet.
* Majoritatea copiilor ce provin din sarcini ale unor mame cu antecedente de vegetaţii veneriene, se nasc sănătoşi.
* Foarte rar, nou-născuţii expuşi anumitor tipuri de HPV în timpul naşterii vor dezvolta vegetaţii la nivelul laringelui sau ariei genitale. Acest lucru se întâmplă destul de rar, astfel încât naşterea prin cezariană este indicată doar dacă vegetaţiile veneriene sunt voluminoase, blocând canalul de naştere.

**Anunţul partenerului/partenerei**

* Dacă aveți vegetații veneriene, se recomandă să informați partenera/partenerul dvs. sexual despre infecțiile cu transmitere sexuală și prevenirea acestora.

**Ajutor sau alte informații**

* Dacă pacientul este îngrijorat că ar putea avea vegetaţii veneriene sau altă boală cu transmitere sexuală, se recomandă contactarea medicului de familie sau a medicului dermato-venerolog.

Versiunea în limba română - Clinica 2 Dermatologie – Spitalul Clinic Colentina

Dr. Filis Demirgean

Dr. Tatiana Nanu

Dr. Carmen-Daniela Vinţe

Dr. Andrei Tanasov

Prof. Dr. George-Sorin Ţiplica